b'\n_START_ARTICLE_\nColm Meaney\n_START_PARAGRAPH_\nColm Meaney (s. 30. toukokuuta 1953 Dublin, Irlanti) on irlantilainen n\xc3\xa4yttelij\xc3\xa4, joka tunnetaan parhaiten Miles O\xe2\x80\x99Brienin roolista televisiosarjoissa Star Trek \xe2\x80\x93 uusi sukupolvi ja Star Trek: Deep Space Nine._NEWLINE_Meaney syntyi ja varttui Dublinissa roomalaiskatolisessa perheess\xc3\xa4. H\xc3\xa4n esiintyi ensimm\xc3\xa4isen kerran televisiossa britannialaisen BBC One -kanavan sarjassa Z-Cars 1970-luvun lopulla. Meaney muutti New Yorkiin 1982 ja toimi siell\xc3\xa4 aluksi teatterin\xc3\xa4yttelij\xc3\xa4n\xc3\xa4, mink\xc3\xa4 j\xc3\xa4lkeen h\xc3\xa4n siirtyi n\xc3\xa4yttelem\xc3\xa4\xc3\xa4n televisiossa. Meaney esiintyi sarjan Star Trek \xe2\x80\x93 uusi sukupolvi ensimm\xc3\xa4isell\xc3\xa4 tuotantokaudella useissa pieniss\xc3\xa4 rooleissa, mutta h\xc3\xa4nen hahmolleen ei viel\xc3\xa4 tuolloin annettu erityist\xc3\xa4 nime\xc3\xa4. Katsojapalautteen ansiosta Meaneyn hahmo nimettiin lopulta Miles Edward O\xe2\x80\x99Brieniksi. Sarjan edetess\xc3\xa4 O\xe2\x80\x99Brienin merkitys ja ruutuaika kasvoivat. H\xc3\xa4n oli keskeinen roolihahmo monissa jaksoissa jo kolmannella kaudella._NEWLINE_Meaney esitti Miles O\xe2\x80\x99Brienia my\xc3\xb6s sarjassa Star Trek: Deep Space Nine seitsem\xc3\xa4n vuoden ajan. Siin\xc3\xa4 h\xc3\xa4nen hahmonsa toimi k\xc3\xa4ytt\xc3\xb6p\xc3\xa4\xc3\xa4llik\xc3\xb6n virassa ja joutui kohtaamaan monia koettelemuksia. My\xc3\xb6hemmin Meaney on n\xc3\xa4ytellyt muun muassa Cowenia sarjassa Stargate Atlantis._NEWLINE_Colm Meaney on ollut naimisissa Bairbre Dowlingin kanssa vuoteen 1994 saakka, jolloin he erosivat. Maaliskuussa 2007 Meaney avioitui Ines Glorianin kanssa. He asuvat Irlannissa.'